Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ Που επιτρέπει στη Σουηδία να εφαρμόσει μειωμένο φορολογικό συντελεστή για την ηλεκτροδότηση από την ξηρά ελλιμενισμένων πλοίων σύμφωνα με το άρθρο 19 της οδηγίας 2003/96/EΚ /* COM/2014/0497 final - 2014/0230 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΤΟ ΠΛΑΙΣΙΟ ΤΗΣ ΑΠΟΦΑΣΗΣ Η φορολόγηση των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/EΚ του Συμβουλίου (στο εξής «οδηγία για τη φορολογία της ενέργειας» ή η «οδηγία»). Σύμφωνα με το άρθρο 19 παράγραφος 1 της οδηγίας, εκτός από τις διατάξεις που προβλέπονται ειδικότερα στα άρθρα 5, 15 και 17, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέψει σε οποιοδήποτε κράτος μέλος να θεσπίσει περαιτέρω απαλλαγές ή μειώσεις όσον αφορά το επίπεδο φορολογίας για λόγους ειδικής πολιτικής. Στόχος της παρούσας πρότασης είναι να επιτραπεί στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία (εφεξής «ηλεκτροδότηση από την ξηρά»). Στόχος της απαλλαγής αυτής είναι η παροχή οικονομικού κινήτρου για την αξιοποίηση της ηλεκτροδότησης από την ξηρά, ώστε να μειωθεί η ατμοσφαιρική ρύπανση στις πόλεις-λιμένες. Απώτερος στόχος του μέτρου που προτίθεται να εφαρμόσει η Σουηδία είναι η μείωση των περιβαλλοντικών επιπτώσεων των θαλάσσιων μεταφορών. Το αίτημα και το γενικό πλαίσιο Στις 20 Ιουνίου 2011 το Συμβούλιο εξέδωσε την εκτελεστική απόφαση 2011/384/EΕ του Συμβουλίου επιτρέποντας στη Σουηδία εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία («ηλεκτροδότηση από την ξηρά») σύμφωνα με το άρθρο 19 της οδηγίας 2003/96/ΕΚ ([1]). Η εν λόγω απόφασει λήγει στις 25 Ιουνίου 2014. Με επιστολή τους στις13 Δεκεμβρίου2013 οι σουηδικές αρχές ζήτησαν νέα απόφαση για άδεια η οποία θα επιτρέπει στη Σουηδία να συνεχίσει να εφαρμόζει μειωμένο φορολογικό συντελεστή. Με το αιτούμενο μέτρο η Σουηδία επιθυμεί να παράσχει κίνητρο για την ηλεκτροδότηση από την ξηρά, η οποία θεωρείται λιγότερο ρυπογόνος επιλογή έναντι της ηλεκτροπαραγωγής επί ελλιμενισμένων πλοίων. Πρόθεση των σουηδικών αρχών είναι να συνεχίσουν να εφαρμόζουν τον μειωμένο συντελεστή φορολόγησης της ηλεκτρικής ενέργειας των 50 κορωνών Σουηδίας ( 5,79 ευρώ) ([2]) ανά MWh όσον αφορά την ηλεκτροδότηση από την ξηρά. Αυτός ο φορολογικός συντελεστής υπερβαίνει τον ελάχιστο συντελεστή φορολόγησης της ηλεκτρικής ενέργειας που προβλέπει η οδηγία 2003/96/EΚ. Υπερβαίνει επίσης τον εθνικό συντελεστή φορολόγησης της ηλεκτρικής ενέργειας που προορίζεται για εμπορική χρήση, ο οποίος είναι 5 κορώνες Σουηδίας ( 0,59 ευρώ) ανά MWh. Η Σουηδία ωστόσο δεν θεωρεί ότι η ηλεκροδότηση από την ξηρά συνιστά εμπορική χρήση. Οπότε χωρίς την άδεια οι ισχύοντες εθνικοί συντελεστές για την από ξηράς ηλεκτροδότηση θα ήταν 293 κορώνες Σουηδίας ( 33,94 ευρώ) ανά MWh ή 185 κορώνες Σουηδίας ( 21,43 ευρώ) ανά MWh στη Βόρεια Σουηδία. Το άρθρο 14 παράγραφος 1 στοιχείο γ), εξάλλου, της οδηγίας για την φορολογία της ενέργειας υποχρεώνει τα κράτη μέλη να απαλλάσσουν τα ενεργειακά προϊόντα που χρησιμοποιούνται ως καύσιμα πλοίων για ναυσιπλοΐα εντός των υδάτων της ΕΕ. Η απαλλαγή αυτή αφορά και τα ενεργειακά προϊόντα που χρησιμοποιούνται για την παραγωγή ηλεκτρικής ενέργειας επί ελλισμενισμένων πλοίων. Τα κράτη μέλη μπορούν επίσης να απαλλάσσουν τα ενεργειακά προϊόντα που χρησιμοποιούνται από πλοία για ναυσιπλοΐα σε εσωτερικές πλωτές οδούς σύμφωνα με το άρθρο 15 παράγραφος 1 στοιχείο στ) αυτής , το οποίο αφορά και την παραγωγή ηλεκτρικής ενέργειας επί των πλοίων. Έτσι στις περισσότερες περιπτώσεις το σύστημα φορολόγησης βάσει της οδηγία για τη φορολογία της ενέργειας δεν επηρεάζει το κόστος παραγωγής ηλεκτρικής ενέργειας επί ελλισμενισμένων πλοίων, παρόλο ότι η εν λόγω παραγωγή θα μπορούσε να έχει αρνητικές επιπτώσεις στην υγεία και στο περιβάλλον προκαλώντας ατμοσφαιρική ρύπανση και ηχορρύπανση στα λιμάνια. Η Σουηδία θα εφαρμόσει το μειωμένο συντελεστή φορολόγησης της ηλεκτρικής ενέργειας για κάθε από ξηράς ηλεκτροδότηση με ελάχιστη τάση 380 V πλοίων με ολική χωρητικότητα τουλάχιστον 400 κόρους που χρησιμοποιούνται για εμπορικές μεταφορές. Αυτό το όριο θεωρούν οι σουηδικές αρχές ότι είναι το ενδεδειγμένο για να διασφαλισθεί ότι η απόλυτη πλειονότητα των πλοίων που χρησιμοποιούνται για διεθνείς μεταφορές και τα μεγαλύτερα πλοία που χρησιμοποιούνται για εθνικές μεταφορές θα καλυφθούν από την προτεινόμενη μείωση. Υπάρχουν πλοία που ευθύνονται για το μεγαλύτερο ποσοστό εκπομπών από τη λειτουργία βοηθητικών μηχανών επί των σκαφών ενόσω είναι ελλιμενισμένα. Οι σουηδικές αρχές αναγνωρίζουν ότι το μέτρο αποτελεί κρατική ενίσχυση και ότι ευνοεί τους πλοιοκτήτες πλοίων που χρησιμοποιούνται στην εμπορική ναυτιλία. Επίσης υποστηρίζουν ότι αυτό είναι ουδέτερο σε ό, τι αφορά τον ανταγωνισμό μεταξύ πλοιοκτητών ή φορέων εκμετάλλευσης, εφόσον μπορεί να εφαρμόζεται από όλα τα πλοία (εκτός από τα πλοία ιδιωτικής χρήσης) που είναι ελλιμενισμένα στη Σουηδία ανεξαρτήτως σημαίας. Σε ό,τι αφορά τον αντίκτυπο στις συναλλαγές μεταξύ κρατών μελών, η Σουηδία εικάζει ότι θα είναι αμελητέος εφόσον η επιλογή του λιμένα εξαρτάται από τον προορισμό του φορτίου και όχι από το μειωμένο κόστος ελλιμενισμού που προκύπτει από τη μείωση της φορολογίας για την ηλεκτροδότηση από την ξηρά. Η Σουηδία ζήτησε να της χορηγηθεί άδεια διάρκειας έξι ετών, η οποία είναι η μέγιστη διάρκεια που προβλέπει το άρθρο 19 παράγραφος 2 της οδηγίας. Η Σουηδία θεωρεί ότι το εν λόγω μέτρο εναρμονίζεται με τη σύσταση 2006/339/EΚ της Επιτροπής σχετικά με την προώθηση της ηλεκτροδότησης από την ξηρά πλοίων ελλιμενισμένων σε λιμένες της Κοινότητας ([3]) και με την ανακοίνωση της Επιτροπής σχετικά με τους κύριους στρατηγικούς στόχους του συστήματος θαλάσσιων μεταφορών της ΕΕ μέχρι το 2018 ([4]). Ως προς το θέμα αυτό επισημαίνεται ότι, από τον Ιούνιο του 2011, τα κράτη μέλη αναλαμβάνουν την άνευ όρων υποχρέωση να τηρούν πρότυπα ποιότητας του ατμοσφαιρικού αέρα για σχετικούς ρύπους, όπως αιωρούμενα σωματίδια ([5]). Η υποχρέωση αυτή σημαίνει ότι πρέπει να βρεθούν λύσεις για προβλήματα, όπως είναι οι εκπομπές ελλιμενισμένων πλοίων στις περιπτώσεις που εκτιμάται ότι στα λιμάνια με αυτά τα προβλήματα η ηλεκτροδότηση από την ξηρά θα ενθαρρυνθεί στο πλαίσιο της συνολικής στρατηγικής για την ποιότητα του αέρα. Με τις φορολογικές μειώσεις η Σουηδία θέλει να συνεχίσει να παρέχει κίνητρα στους φορείς εκμετάλλευσης των πλοίων, ώστε να χρησιμοποιούν την ηλεκτοδότηση από την ξηρά προκειμένου να μειωθούν οι εκπομπές ρύπων στην ατμόσφαιρα και ο θόρυβος από τα ελλιμενισμένα πλοία, καθώς και οι εκπομπές CO2. Με την εφαρμογή μειωμένου φορολογικού συντελεστή θα καταστεί ανταγωνιστικότερη η ηλεκτροδότηση από την ξηρά σε σύγκριση με την ηλεκτροπαραγωγή με την χρήση καυσίμων πλοίων επί του σκάφους, η οποία απολαμβάνει πλήρους φορολογικής απαλλαγής. Οι σουηδικές αρχές ενημέρωσαν την Επιτροπή ότι από τότε που εφαρμόζεται αυτό το μέτρο έχουν δημιουργηθεί και άλλες εγκαταστάσεις ηλεκτροδότησης από την ξηρά, ότι ο αριθμός των σουηδικών λιμένων που έχουν τέτοιες εγκαταστάσεις έχει αυξηθεί από πέντε σε οχτώ (Στοκχόλμη, Gothenburg, Piteå, Helsingborg, Luleå, Karlskrona, Trelleborg και Ystad) και ότι υπάρχουν σχέδια για τη δημιουργία πρόσθετων εγκαταστάσεων στο λιμάνι της Στοκχόλμης. Οι σουηδικές αρχές ενημέρωσαν την Επιτροπή ότι οι εγκαταστάσεις ηλεκτροδότησης από την ξηρά χρησιμοποιούνται ως επί το πλείστον από τα πλοία που χρησιμοποιεί ο δασικός τομέας. Τα λιμάνια που εξυπηρετούν αυτον τον τομέα χρησιμοποιούν ως επί το πλείστον την ηλεκτροδότηση από την ξηρά. Οι εγκαταστάσεις χρησιμοποιούνται σε περιπτώσεις που τα πλοία είναι ελλιμενισμένα επί μεγάλα διαστήματα. Το ποσοστό των σκαφών που χρησιμοποιεί εγκαταστάσεις ηλεκτροδότησης από την ξηρά διαφέρει από λιμάνι σε λιμάνι (κυμαίνεται από το 33% μέχρι το 100 % σχεδόν) και εξαρτάται τόσο από το λιμάνι όσο και από το είδος των σκαφών που το χρησιμοποιούν. Σύμφωνα με τις πληροφορίες που κοινοποίησε η Σουηδία η ηλεκτροδότηση από την ξηρά έχει μειώσει τις εκπομπές διοξειδίου του θείου, μονοξειδίου του αζώτου, σωματιδίων και οξειδίου του άνθρακα. Ωστόσο, οι σουηδικές αρχές δεν διαθέτουν ακριβείς εκτιμήσεις σχετικά με τις μειώσεις εκπομπών που θα μπορούσαν να αποδοθούν στην εφαρμογή αυτού του μέτρου. Υφιστάμενες διατάξεις στον τομέα της πρότασης Οδηγία 2003/96/EΚ της 27ης Οκτωβρίου 2003 σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας και ιδίως το άρθρο 14 παράγραφος 1 στοιχείο γ) και το άρθρο 15 παράγραφος 2 στοιχείο στ). Εκτίμηση του μέτρου σύμφωνα με το άρθρο 19 της οδηγίας 2003/96/EΚ Λόγοι ειδικής πολιτικής Το άρθρο 19 παράγραφος 1 πρώτο εδάφιο της οδηγίας προβλέπει τα εξής : «Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.» Με τη μείωση του φορολογικού συντελεστή οι σουηδικές αρχές επιδιώκουν να προωθήσουν έναν λιγότερο επιβλαβή για το περιβάλλον τρόπο με τον οποίο τα πλοία θα μπορούν να καλύπτουν τις ανάγκες τους σε ηλεκτρική ενέργεια ενόσω είναι ελλιμενισμένα, με αποτέλεσμα την βελτίωση της ποιότητας του τοπικού ατμοσφαιρικού αέρα. Όπως υπογράμμισε η Σουηδία, η Επιτροπή ήδη συνιστά τη χρήση ηλεκτρικής παροχής από την ξηρά ως λύση εναλλακτική της ηλεκτροπαραγωγής επί του πλοίου ενόσω είναι ελλιμενισμένο και επομένως αναγνωρίζει τα περιβαλλοντικά πλεονεκτήματά της ([6]). Χωρίς αυτό το μέτρο η από ξηράς ηλεκτροδότηση ελλιμενισμένων σκαφών θα εφορολογείτο με 293 κορώνες Σουηδίας ( 33,94 ευρώ) ανά MWh ή 185 κορώνες Σουηδίας ( 21,43 ευρώ) ανά MWh στη Βόρεια Σουηδία. Η αιτούμενη απαλλαγή θα μπορούσε επομένως να αποτελέσει ένα πρόσθετο κίνητρο για τη χρήση αυτής της τεχνολογίας που θα ανερχόταν σε 243 κορώνες Σουηδίας ή 28,15 ευρώ ανά MWh (135 κορώνες Σουηδίας 15,64 ευρώ ανά MWh στη Βόρεια Σουηδία) και κατά συνέπεια θα συνέβαλε στην επίτευξη του προαναφερθέντος στόχου. Η Επιτροπή επισημαίνει επίσης ότι από τότε που εφαρμόζεται το μέτρο η Σουηδία έχει αναπτύξει την παράκτια υποδομή της. Η μείωση του φόρου φαίνεται να έχει αποτελέσει ένα αποτελεσματικό κίνητρο για την περαιτέρω αύξηση της ηλεκτροδότησης από την ξηρά. Οι σουηδικές αρχές ενημέρωσαν την Επιτροπή ότι έχουν απαιτήσει ή υποχρεώσει ορισμένα λιμάνια να δημιουργήσουν εγκαταστάσεις ηλεκτροδότησης από την ξηρά. Έχει εκδηλωθεί ενδιαφέρον για την ανάπτυξη υποδομών ειδικά από τον δασικό τομέα ως μέρος των προσπαθειών για πιο φιλικές προς το περιβάλλον μεταφορές. Δεδομένων των τρεχουσών εξελίξεων στη Σουηδία όσον αφορά την ηλεκτροδότηση από την ξηρά η Επιτροπή θεωρεί ότι η εφαρμογή σημαντικά μειωμένου φορολογικού συντελεστή παραμένει ένα σοβαρό κίνητρο για τις λιμενικές αρχές και τους πλοιοκτήτες να επενδύσουν ακόμη περισσότερο σε αυτήν την τεχνολογία, λαμβανομένης μάλιστα υπόψη της έλλειψης ειδικών εθνικών μέτρων για την ενθάρρυνση της ηλεκτροδότησης από την ξηρά. Σε ό,τι αφορά τον χαρακτήρα του επιδιωκόμενου στόχου, η Επιτροπή σημειώνει ότι η προώθηση της ηλεκτροδότησης από την ξηρά συνιστά κοινό στόχο πολιτικής που θα πρέπει να επιδιωχθεί σε επίπεδο Ένωσης. Αυτό αναφέρεται με σαφήνεια στην ανακοίνωση της Επιτροπής για την ολοκληρωμένη θαλάσσια πολιτική ([7]) και στο συνοδευτικό έγγραφο εργασίας των υπηρεσιών της Επιτροπής ([8]). Η πρόταση της Επιτροπής για την αναθεώρηση της οδηγίας για τη φορολογία της ενέργειας προβλέπει την απαλλαγή από την φορολογία της ηλεκτροδότησης από την ξηρά των ελλιμενισμένων πλοίων ([9]). Αυτή η πρόταση της Επιτροπής ωστόσο δεν έχει ακόμη εγκριθεί από το Συμβούλιο. Στο μεταξύ, στους οικονομικούς φορείς στη Σουηδία και στις σουηδικές αρχές πρέπει να παρασχεθεί ασφάλεια δικαίου όσον αφορά τα ισχύοντα φορολογικά μέτρα για την προώθηση της ηλεκτροδότησης από την ξηρά. Προς το παρόν η μόνη δυνατότητα ευνοϊκής φορολογικής αντιμετώπισης της ηλεκτροδότησης από την ξηρά παρέχεται από το άρθρο 19. Στόχος του εντούτοις είναι η αντιμετώπιση ειδικών καταστάσεων στα επιμέρους κράτη μέλη που δεν προβλέπει η ίδια η οδηγία. Παρέκκλιση βάσει του άρθρου 19 που έχει ως στόχο την προώθηση της ηλεκτροδότησης από την ξηρά μπορεί επομένως να επιτραπεί ως μεταβατικό μέτρο μέχρι να καθορισθεί αυτός ο στόχος στο πλαίσιο της αναθεώρησης της οδηγίας 2003/96/EΚ. Εναρμόνιση με άλλες πολιτικές και άλλους στόχους της Ένωσης Το αιτούμενο μέτρο αφορά κυρίως την περιβαλλοντική πολιτική της Ένωσης. Το εν λόγω μέτρο, στον βαθμό που θα συμβάλει στον περιορισμό της χρήσης καυσίμων πλοίων επί ελλιμενισμένων πλοίων, θα συμβάλει στην πράξη και στην επίτευξη του στόχου της βελτίωσης της ποιότητας του ατμοσφαιρικού αέρα σε τοπικό επίπεδο. Είναι επίσης πιθανό το μέτρο να συμβάλει στη μείωση εκπομπών του διοξειδίου του άνθρακα εφόσον οι εκπομπές του μείγματος ηλεκτρικής ενέργειας από το χερσαίο δίκτυο είναι μικρότερης έντασης διοξειδίου του άνθρακα από την ηλεκτρική ενέργεια η οποία παράγεται επί του πλοίου με την χρήση καυσίμων πλοίου, λόγω της υψηλότερης απόδοσης του συστήματος και των διαφορών όσον αφορά τα χρησιμοποιούμενα καύσιμα. Στο πλαίσιο αυτό πρέπει να επισημανθεί ότι το μέσο μείγμα ηλεκτρικής ενέργειας στη σχετική αγορά είναι σημαντικά χαμηλότερης έντασης διοξειδίου του άνθρακα από τον μέσο όρο της ΕΕ. Αν και η ένταση διοξειδίου του άνθρακα της επιπλέον παροχής ηλεκτρικής ενέργειας είναι συνήθως μεγαλύτερη από την ένταση του μέσου μείγματος ηλεκτρικής ενέργειας και εξαρτάται σε μεγάλο βαθμό από το χρονικό σημείο της ημέρας κατά την οποία ζητείται η επιπλέον παροχή, θα εξακολουθήσουν να είναι σχετικά υψηλές οι εκπομπές διοξειδίου του άνθρακα που οφείλονται στο μέτρο ([10]). Το μέτρο εναρμονίζεται με την πρόταση οδηγίας της Επιτροπής για την ανάπτυξη υποδομών εναλλακτικών καυσίμων που αφορά το θέμα της δημιουργίας στα λιμάνια εγκαταστάσεων ηλεκτροδότησης από την ξηρά στις περιπτώσεις που κρίνονται συμφέρουσες από οικονομική άποψη και είναι επωφελείς για το περιβάλλον ([11]). Υπενθυμίζεται στο σημείο αυτό ότι σημαντικός λόγος της δυσμενούς ανταγωνιστικής θέσης της ηλεκτροδότησης από την ξηρά είναι ότι για την εναλλακτική λύση, δηλαδή την ηλεκτροπαραγωγή επί των πλοίων που είναι αγκυροβολημένα σε θαλάσσιους λιμένες, ισχύει πλήρης φοροαπαλλαγή: απαλλάσσεται από τη φορολογία όχι μόνο το καύσιμο πλοίων που χρησιμοποιείται για την παραγωγή ηλεκτρικής ενέργειας – το σύνηθες καθεστώς δυνάμει του άρθρου 14 παράγραφος 1 στοιχείο α) της οδηγίας 2003/96/ΕΚ – αλλά και η ίδια η ηλεκτρική ενέργεια που παράγεται επί του πλοίου (βλ. άρθρο 14 παράγραφος 1 στοιχείο γ) της οδηγίας 2003/96/ΕΚ). Παρόλο που είναι δυνατόν να θεωρηθεί ότι η τελευταία αυτή απαλλαγή δύσκολα συμβιβάζεται με τους περιβαλλοντικούς στόχους της Ένωσης, ωστόσο εξυπηρετεί πρακτικούς σκοπούς. Πράγματι, για τη φορολόγηση της ηλεκτρικής ενέργειας που παράγεται επί του πλοίου χρειάζεται δήλωση εκ μέρους του πλοιοκτήτη – ο οποίος συνήθως είναι εγκατεστημένος σε τρίτη χώρα – ή του φορέα εκμετάλλευσης σχετικά με την καταναλωθείσα ποσότητα ηλεκτρικής ενέργειας. Στη δήλωση πρέπει επίσης να προσδιορίζεται το ποσοστό της ηλεκτρικής ενέργειας που καταναλώνεται στα χωρικά ύδατα του κράτους μέλους στο οποίο οφείλεται ο φόρος. Αυτό θα είχε ως αποτέλεσμα ένα τεράστιο διοικητικό φόρτο για τους πλοιοκτήτες οι οποίοι θα όφειλαν να συμπληρώνουν δήλωση για κάθε κράτος μέλος, στα χωρικά ύδατα του οποίου καταναλώνεται ηλεκτρική ενέργεια. Κατά συνέπεια μπορεί να δικαιολογηθεί η μη ύπαρξη αρνητικών επιπτώσεων για τη λιγότερο ρυπογόνο εναλλακτική δυνατότητα ηλεκτροδότησης από την ξηρά, και επομένως να επιτραπεί στη Σουηδία η εφαρμογή μειωμένου φορολογικού συντελεστή. Σε ό,τι αφορά την ηλεκτρική ενέργεια την οποία καταναλώνουν πλοία ελλιμενισμένα σε εσωτερικές πλωτές οδούς και σε αντίθεση με την κατάσταση στους θαλάσσιους λιμένες, η απαλλαγή για την ηλεκτρική ενέργεια που παράγεται επί των πλοίων είναι απλώς προαιρετική για τα κράτη μέλη (άρθρο 15 παράγραφος 1 στοιχείο στ)). Επομένως, δεν υφίσταται νομικό κώλυμα για την ίση μεταχείριση, από τα κράτη μέλη, της ηλεκτροδότησης από την ξηρά και της ηλεκτρικής ενέργειας που παράγεται επί των πλοίων σε λιμένες εσωτερικών πλωτών οδών Ωστόσο, η δυνατότητα μη φορολόγησης της ηλεκτρικής ενέργειας που παράγεται επί των πλοίων, βάσει του άρθρου 15 παράγραφος 1 στοιχείο στ) της οδηγίας, εξηγείται και πάλι από πρακτικούς λόγους που συνεκτίμησε ο νομοθέτης και, συγχρόνως, συνδέεται στενά με τα προαιρετικά φορολογικά πλεονεκτήματα για τη ναυσιπλοΐα στις εσωτερικές πλωτές οδούς. Η πλειοψηφία των κρατών μελών, μεταξύ των οποίων και η Σουηδία, αποφάσισε να μη φορολογεί τα καύσιμα που χρησιμοποιούνται για τον σκοπό αυτό. Επίσης θεωρεί ότι δεν μπορεί στην πράξη να φορολογείται το χρησιμοποιούμενο καύσιμο και όχι η ηλεκτρική ενέργεια [βλ. άρθρο 21 παράγραφος 5 τρίτο εδάφιο της οδηγίας 2003/96/ΕΚ], διότι αυτό θα σήμαινε, σε τελευταία ανάλυση, χωριστή μεταχείριση του καυσίμου που χρησιμοποιείται για την ηλεκτροπαραγωγή. Πράγματι, για να αποφασίσουν τα κράτη αν θα επεκτείνουν την φορολογική απαλλαγή που ισχύει για τη θαλάσσια ναυτιλία και στα καύσιμα που χρησιμοποιούνται στη ναυσιπλοΐα σε εσωτερικές πλωτές οδούς, θα λάβουν υπόψη, μεταξύ άλλων, τους ευρύτερους στόχους της εθνικής πολιτικής μεταφορών, όπως π.χ. τις περιβαλλοντικές παραμέτρους, βάσει των οποίων ενδέχεται να αποφασίσουν τη μη φορολόγηση καυσίμων που χρησιμοποιούνται για τους σκοπούς αυτούς. Δικαιολογείται, συνεπώς, στο παρόν στάδιο, η επέκταση της δυνατότητας εφαρμογής μειωμένου φορολογικού συντελεστή για την ηλεκτροδότηση από την ξηρά στα λιμάνια εσωτερικών πλωτών οδών Εσωτερική αγορά και θεμιτός ανταγωνισμός Η Επιτροπή δεν έχει λάβει καμία καταγγελία όσον αφορά την πρακτική εφαρμογή του φορολογικού μέτρου που προβλέπει η εκτελεστική απόφαση 2011/384/EΕ του Συμβουλίου. Σε ό,τι αφορά την εσωτερική αγορά και τον θεμιτό ανταγωνισμό, με το αιτούμενο μέτρο περιορίζεται η υφιστάμενη στρέβλωση μεταξύ δύο ανταγωνιστικών πηγών ηλεκτρικής ενέργειας για τα ελλιμενισμένα πλοία, δηλαδή της ηλεκτροπαραγωγής επί του πλοίου και της ηλεκτροδότησης από την ξηρά, η οποία οφείλεται στη φοροαπαλλαγή των καυσίμων πλοίων. Όσον αφορά των ανταγωνισμό μεταξύ των φορέων εκμετάλλευσης των πλοίων οι σουηδικές αρχές δεν διέθεσαν πληροφορίες περί σημαντικής αύξησης του αριθμού των πλοίων που διαθέτουν τον κατάλληλο εξοπλισμό ώστε να ηλεκτροδοτούνται από την ξηρά. Επισημαίνεται ότι σύμφωνα με τους υπολογισμούς τους το κόστος ηλεκτροδότησης από την ξηρά παραμένει σχετικά υψηλό σε σύγκριση με την επί του πλοίου παραγωγή με τη χρήση καυσίμων που απαλλάσσονται από τη φορολογία. Ειδικότερα, το κόστος των ιδιοκτητών πλοίων περιλαμβάνει το τέλος σύνδεσης με το δίκτυο και το επενδυτικό κόστος για τον επί του πλοίου εξοπλισμό. Αν και οι ακριβείς προβλέψεις κόστους εξαρτώνται κυρίως από την διαμόρφωση των τιμών του πετρελαίου και ως εκ τούτου είναι δύσκολο να γίνουν, οι τελευταίες διαθέσιμες εκτιμήσεις δείχνουν ότι, εν γένει, ακόμη και η πλήρης φορολογική απαλλαγή δεν θα μείωνε στις περισσότερες περιπτώσεις το λειτουργικό κόστος της ηλεκτροδότησης από την ξηρά σε επίπεδο χαμηλότερο του κόστους ηλεκτροπαραγωγής επί του πλοίου([12])και, κατά συνέπεια, δεν θα αποτελούσε σε καμία περίπτωση σημαντικό ανταγωνιστικό πλεονέκτημα για τους φορείς εκμετάλλευσης πλοίων οι οποίοι κάνουν χρήση της ηλεκτροδότησης από την ξηρά σε σχέση με αυτούς που χρησιμοποιούν ηλεκτρική ενέργεια που παράγεται επί του πλοίου. Στην προκειμένη περίπτωση, η εφαρμογή της εκτελεστικής απόφασης 2011/384/EΕ του Συμβουλίου δεν έχει προκαλέσει την προαναφερόμενη στρέβλωση και δε πρόκειται να το κάνει στο μέλλον, επειδή η Σουηδία προτίθεται να συνεχίσει να επιβάλει την ελάχιστη φορολογία που προβλέπει η οδηγία για την φορολογία της ενέργειας. Επιπλέον, η Σουηδία προτίθεται να περιορίσει το φορολογικό όφελος στα πλοία ολικής χωρητικότητας τουλάχιστον 400 κόρων καθώς και στις ηλεκτροδοτήσεις με ελάχιστη τάση 380 volt από την ξηρά, ώστε το εν λόγω μέτρο να αφορά πλοία επί των οποίων παράγεται σημαντική ποσότητα ηλεκτρικής ενέργειας και να περιορίζει τον συνολικό αριθμό δικαιούχων. Όπως διευκρίνισαν οι σουηδικές αρχές, και οι δύο κατώτατες τιμές είναι πολύ χαμηλές λόγω των ανησυχιών που εξέφρασαν οι εθνικές ενώσεις ότι σε διαφορετική περίπτωση υπήρχε κίνδυνος τα εθνικά σκάφη να βρεθούν σε μειονεκτική θέση σε σχέση με τα μη σουηδικά. Αντίθετα, ευλόγως μπορεί να υποτεθεί ότι τα πλοία που ενδέχεται να αποκλειστούν από το φορολογικό όφελος λόγω των κατωτάτων τιμών θα είναι μάλλον εθνικά και όχι άλλων χωρών της ΕΕ και ότι συνεπώς οι κατώτατες τιμές σε καμιά περίπτωση δεν θα οδηγήσουν σε ευνοϊκότερη φορολογική μεταχείριση των εθνικών οικονομικών φορέων έναντι των ανταγωνιστών τους από άλλα κράτη μέλη της ΕΕ. Σε ό,τι αφορά τον ανταγωνισμό μεταξύ λιμένων, οι σουηδικές αρχές δήλωσαν ότι δεν διαπίστωσαν σημαντικές αλλαγές όσον αφορά την επιλογή λιμένων εκ μέρους των πλοιοκτητών που να οφείλεται στην ύπαρξη εγκαταστάσεων ηλεκτροδότησης από την ξηρά . Θεωρούν αμελητέο τον ενδεχόμενο αντίκτυπο επί των συναλλαγών μεταξύ των κρατών μελών, ο οποίος θα προέκυπτε εάν τα πλοία άλλαζαν πορεία προκειμένου να επωφεληθούν πιθανής ηλεκτροδότησης από την ξηρά με χαμηλότερο συντελεστή φόρου. Σε μια κατάσταση στην οποία, όπως προαναφέρεται, δεν είναι πιθανόν, τουλάχιστον βραχυπρόθεσμα, η χρήση ηλεκτρικής παροχής από την ξηρά να καταστεί συμφερότερη από οικονομική άποψη από την ηλεκτροπαραγωγή επί του πλοίου, παρά την φορολογική μείωση, δεν είναι πιθανόν αυτή η φορολογική μείωση για την ηλεκτροδότηση από την ξηρά να στρεβλώσει σημαντικά τον ανταγωνισμό μεταξύ λιμένων, παρακινώντας τα πλοία να αλλάξουν πορεία ανάλογα με τη διαθεσιμότητα αυτής της επιλογής. Το χρονικό διάστημα για το οποίο προτείνεται να επιτραπεί η εφαρμογή μειωμένου φορολογικού συντελεστή αντιστοιχεί σε μεγάλο βαθμό με το χρονικό διάστημα των οκτώ ετών που προβλέπει η πρόταση της Επιτροπής για την φοροαπαλλαγή της ηλεκτροδότησης από την ξηρά. Περίοδος εφαρμογής του μέτρου και ανάπτυξη του πλαισίου της ΕΕ για τη φορολόγηση της ενέργειας Καταρχήν, η περίοδος εφαρμογής της παρέκκλισης πρέπει να είναι αρκετά μεγάλη ώστε να μην αποθαρρυνθούν οι φορείς εκμετάλλευσης των λιμένων όσον αφορά την πραγματοποίηση των αναγκαίων επενδύσεων. Στην προκειμένη περίπτωση η περίοδος εφαρμογής του μέτρου θα παρατεινόταν και θα αυξανόταν το ποσοστό μείωσης του φόρου με την πρόταση της Επιτροπής για την αναθεώρηση της οδηγίας για την φορολογία της ενέργειας, η οποία προβλέπει την υποχρεωτική απαλλαγή της ηλεκτροδότησης από την ξηρά επί οκτώ χρόνια από την έναρξη της ισχύος της. Η παρέκκλιση όμως δεν πρέπει να παρεμποδίσει τις μελλοντικές τροποποιήσεις του υφισταμένου θεσμικού πλαισίου και πρέπει να ληφθεί υπόψη το ενδεχόμενο έκδοσης από το Συμβούλιο νομοθετικής πράξης βάσει της πρότασης της Επιτροπής για την τροποποίηση της οδηγίας σχετικά με τη φορολογία της ενέργειας. Υπό τις περιστάσεις αυτές κρίνεται σκόπιμο να χορηγηθεί η αιτούμενη άδεια για περίοδο έξι ετών που προβλέπει η οδηγία, με την επιφύλαξη όμως της έναρξης της εφαρμογής γενικών διατάξεων επί του θέματος πριν από την εν λόγω προβλεπόμενη λήξη της περιόδου. Αυτή η περίοδος θα παράσχει ασφάλεια δικαίου στους φορείς εκμετάλλευσης των πλοίων και των λιμανιών προκειμένου να προγραμματίσουν τις επενδύσεις τους σε εγκαταστάσεις ηλεκτροδότησης από την ξηρά ή σε εξοπλισμό επί του σκάφους. Θα επιτρέψει επίσης στις σουηδικές αρχές να συλλέξουν στοιχεία για την πλήρη αξιολόγηση του μέτρου. Κανόνες για τις κρατικές ενισχύσεις Με βάση την συναλλαγματική ισοτιμία της 1ης Οκτωβρίου 2013 που δημοσιεύθηκε στην Επίσημη Εφημερίδα της Ευρωπαϊκής Ένωσης ([13]), ο μειωμένος φορολογικός συντελεστής των 50 σουηδικών κορωνών ανά MWh που προβλέπουν οι σουηδικές αρχές υπερβαίνει το ελάχιστο ποσοστό φορολόγησης βάσει του άρθρου 10 της οδηγίας 2003/96/EΚ. Το μέτρο επομένως πληρεί έναν από τους όρους που προβλέπει το άρθρο 44 του κανονισμού 651/2014 ([14]) της Επιτροπής, το οποίο καθορίζει τους όρους υπό τους οποίους απαλλάσσεται κάποιο μέτρο από την υποχρέωση κοινοποίησης. Δεν μπορεί, ωστόσο, να ειπωθεί προς το παρόν κατά πόσο πληρούνται όλοι οι όροι του άρθρου 44 και η εκτελεστική απόφαση του Συμβουλίου δεν παρεμποδίζει την Επιτροπή να απαιτήσει από τη Σουηδία να συμμορφωθεί με τους κανόνες για τις κρατικές ενισχύσεις. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Διαβούλευση με τα ενδιαφερόμενα μέρη Η πρόταση βασίζεται σε αίτημα που υπέβαλε η Σουηδία και αφορά μόνο το εν λόγω κράτος μέλος. Συγκέντρωση και χρήση εμπειρογνωμοσύνης Δεν υπήρξε ανάγκη προσφυγής σε εξωτερικούς εμπειρογνώμονες. Eκτίμηση επιπτώσεων Η παρούσα πρόταση αφορά τη χορήγηση άδειας σε μεμονωμένο κράτος μέλος κατόπιν αιτήματός του. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η πρόταση έχε ως στόχο να επιτραπεί στην Σουηδία να παρεκκλίνει από τις γενικές διατάξεις της οδηγίας 2003/96/ΕΚ του Συμβουλίου και να εφαρμόσει τον μειωμένο φορολογικό συντελεστή των 50 κορωνών Σουδίας ( 5,79ευρώ) ανα MWh για την ηλεκτροδότηση των ελλιμενισμένων πλοίων από την ξηρά. Νομική βάση Άρθρο 19 της οδηγίας 2003/96/EΚ του Συμβουλίου. Αρχή της επικουρικότητας Ο τομέας της έμμεσης φορολογίας που καλύπτεται από το άρθρο 113 της ΣΛΕΕ δεν εμπίπτει στην αποκλειστική αρμοδιότητα της Ευρωπαϊκής Ένωσης, όπως αυτή ορίζεται στο άρθρο 3 της ΣΛΕΕ. Εντούτοις, η άσκηση των αρμοδιοτήτων των κρατών μελών στον συγκεκριμένο τομέα διέπεται από αυστηρές ρυθμίσεις και οριοθετείται σύμφωνα με την ισχύουσα ενωσιακή νομοθεσία. Δυνάμει του άρθρου 19 της οδηγίας 2003/96/ΕΚ, μόνο το Συμβούλιο μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις κατά την έννοια της εν λόγω διάταξης. Τα κράτη μέλη δεν δύνανται να υποκαταστήσουν το Συμβούλιο. Ως εκ τούτου, η πρόταση τηρεί την αρχή της επικουρικότητας. Αρχή της αναλογικότητας Η πρόταση τηρεί την αρχή της αναλογικότητας. Η μείωση της φορολογίας δεν υπερβαίνει τα αναγκαία όρια για την επίτευξη του συγκεκριμένου στόχου (βλ. σκέψεις που αναπτύσσονται ανωτέρω για τα θέματα εσωτερικής αγοράς και θεμιτού ανταγωνισμού). Επιλογή νομικών μέσων Προτεινόμενο(α) μέσο(α): Εκτελεστική απόφαση του Συμβουλίου. Το άρθρο 19 της οδηγίας 2003/96/ΕΚ προβλέπει μόνο αυτό το είδος μέτρου 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Το μέτρο δεν συνεπάγεται ούτε οικονομική ούτε διοικητική επιβάρυνση για την Ένωση. 2014/0230 (NLE) Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ Που επιτρέπει στη Σουηδία να εφαρμόσει μειωμένο φορολογικό συντελεστή για την ηλεκτροδότηση από την ξηρά ελλιμενισμένων πλοίων σύμφωνα με το άρθρο 19 της οδηγίας 2003/96/EΚ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη Λειτουργία της Ευρωπαϊκής Ένωσης, Έχοντας υπόψη την οδηγία 2003/96/EΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας ([15]),και ιδίως το άρθρο 19 παράγραφος 1, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με την εκτελεστική απόφαση 2011/384/EΕ ([16]) του Συμβουλίου επετράπη στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία («ηλεκτροδότηση από την ξηρά») σύμφωνα με το άρθρο 19 της οδηγίας 2003/96/EΚ μέχρι τις 25 Ιουνίου 2014. (2) Με επιστολή της στις 13 Δεκεμβρίου 2013 η Σουηδία ζήτησε την άδεια να συνεχίσει να εφαρμόζει μειωμένο φορολογικό συντελεστή για την ηλεκτροδότηση από την ξηρά σύμφωνα με το άρθρο 19 της οδηγίας 2003/96/EΚ μέχρι τις 25 Ιουνίου 2014. (3) Με τη μείωση της φορολογίας που προτίθεται να εφαρμόσει, η Σουηδία επιδιώκει να προωθήσει την ευρύτερη χρήση της ηλεκτροδότησης από την ξηρά, με την οποία τα ελλιμενισμένα πλοία μπορούν να ικανοποιούν τις ενεργειακές τους ανάγκες με τρόπο λιγότερο επιζήμιο για το περιβάλλον σε σχέση με τη χρήση καυσίμων πλοίων επ’ αυτών. (4) Η ηλεκτροδότηση από την ξηρά, στον βαθμό που αποτρέπει τις εκπομπές ατμοσφαιρικών ρύπων τις οποίες συνεπάγεται η χρήση καυσίμων πλοίων επί των ελλιμενισμένων σκαφών, συμβάλλει στη βελτίωση της ποιότητας του τοπικού ατμοσφαιρικού αέρα στις πόλεις-λιμένες. Σύμφωνα με τους ειδικούς όρους της δομής ηλεκτροπαραγωγής στη συγκεκριμένη περιφέρεια, δηλαδή στη σκανδιναβική αγορά ηλεκτρικής ενέργειας συμπεριλαμβανομένης της Σουηδίας, της Δανίας, της Φινλανδίας και της Νορβηγίας, με τη χρήση της ηλεκτρικής ενέργειας από το χερσαίο δίκτυο αντί της ηλεκτρικής ενέργειας που παράγεται από την χρήση καυσίμων πλοίων επί του σκάφους αναμένεται να αποφευχθούν περαιτέρω εκπομπές διοξειδίου του άνθρακα. Συνεπώς, αναμένεται ότι το μέτρο θα συμβάλει στην υλοποίηση των στόχων πολιτικής της Ένωσης για το περιβάλλον, την υγεία και το κλίμα. (5) Η χορήγηση άδειας στη Σουηδία να εφαρμόσει μειωμένο φορολογικό συντελεστή για την ηλεκτροδότηση από την ξηρά παραμένει εντός των ορίων του αναγκαίου για την επίτευξη του παραπάνω στόχου, δεδομένου ότι στις περισσότερες περιπτώσεις η ηλεκτροπαραγωγή επί του πλοίου θα εξακολουθήσει να αποτελεί την πλέον ανταγωνιστική εναλλακτική λύση. Για τον ίδιο λόγο, και επειδή σήμερα είναι σχετικά χαμηλός ο βαθμός διείσδυσης της τεχνολογίας στην αγορά, δεν υπάρχει πιθανότητα να προκληθούν σημαντικές στρεβλώσεις του ανταγωνισμού κατά τη διάρκεια εφαρμογής του μέτρου και, συνεπώς, το μέτρο αυτό δεν θα επηρεάσει αρνητικά την εύρυθμη λειτουργία της εσωτερικής αγοράς. (6) Από το άρθρο 19 παράγραφος 2 της οδηγίας 2003/96/ΕΚ προκύπτει ότι κάθε άδεια που χορηγείται σύμφωνα με την εν λόγω διάταξη πρέπει να υπόκειται σε αυστηρούς χρονικούς περιορισμούς. Δεδομένου ότι απαιτείται επαρκής χρόνος για να αξιολογηθεί κατά τον δέοντα τρόπο το μέτρο και προκειμένου να μην παρεμποδισθεί η μελλοντική αναθεώρηση του υφιστάμενου νομικού πλαισίου, είναι σκόπιμο να χορηγηθεί η αιτούμενη άδεια για περίοδο έξι ετών, με την επιφύλαξη όμως της έναρξης εφαρμογής σχετικών γενικών διατάξεων πριν από την εν λόγω προβλεπόμενη λήξη της περιόδου. (7) Για λόγους ασφάλειας δικαίου που χρειάζονται οι φορείς εκμετάλλευσης των λιμένων και των πλοίων και για την αποφυγή του ενδεχομένου αύξησης του διοικητικού φόρτου των εταιριών διανομής και των εταιριών δευτερογενούς διανομής ηλεκτρικής ενέργειας, που θα μπορούσε να προκύψει από τις τροποποιήσεις των συντελεστών του ειδικού φόρου κατανάλωσης που επιβάλλεται στην ηλεκτροδότηση από την ξηρά, πρέπει να διασφαλισθεί ότι η Σουηδία μπορεί να συνεχίσει να εφαρμόζει χωρίς διακοπή τον ισχύοντα μειωμένο φορολογικό συντελεστή τον οποίο αφορά η παρούσα απόφαση. Πρέπει να χορηγηθεί συνεπώς η αιτούμενη άδεια και να ισχύει από τις 26 Ιουνίου 2014, βάσει των ίδιων ρυθμίσεων που προβλέπει η εκτελεστική απόφαση 2011/384/EΚ του Συμβουλίου, ώστε να μην υπάρξει κανένα κενό. (8) Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Σουηδία εξουσιοδοτείται να εφαρμόσει μειωμένο συντελεστή φορολόγησης της ηλεκτρικής ενέργειας που παρέχεται απευθείας σε ελλιμενισμένα πλοία, εκτός από τα ιδιωτικά σκάφη αναψυχής, υπό τον όρο ότι τηρούνται τα ελάχιστα επίπεδα φορολογίας, σύμφωνα με το άρθρο 10 της οδηγίας 2003/96/ΕΚ. Άρθρο 2 Η παρούσα απόφαση παράγει αποτελέσματα από την ημέρα της κοινοποίησής της. Εφαρμόζεται από τις 26 Ιουνίου 2014. Λήγει στις 25 Ιουνίου 2020. Ωστόσο, εάν το Συμβούλιο, αποφασίζοντας βάσει του άρθρου 113 της ΣΛΕΕ, καθορίσει γενικούς κανόνες περί φορολογικών πλεονεκτημάτων για την ηλεκτροδότηση από την ξηρά, η παρούσα απόφαση παύει να ισχύει την ημέρα κατά την οποία αρχίζει η εφαρμογή των εν λόγω γενικών κανόνων. Article 3 Η παρούσα απόφαση απευθύνεται στο Βασίλειο της Σουηδίας. Βρυξέλλες, για το Συμβούλιο Ο Πρόεδρος ([1]) ΕΕ L 170 της30.6.2011, σ. 36–37. ([2]) Όλοι οι υπολογισμοί βασίζονται στη συναλλαγματική ισοτιμία της 1ης Οκτωβρίου 2013, δηλαδή 8,6329 κορώνες Σουηδίας για ένα ευρώ. Βλ. ΕΕ C 286 της 2.10.2013. ([3]) Σύσταση 2006/339/EΚ της Επιτροπής, της 8ης Μαΐου 2006, για την προώθηση της ηλεκτροδότησης από την ξηρά πλοίων ελλιμενισμένων σε λιμένες της Κοινότητας (ΕΕ L 125 της 12.5.2006 ([4]) Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών – Στρατηγικοί στόχοι και συστάσεις πολιτικής της ΕΕ για τις θαλάσσιες μεταφορές μέχρι το 2018, COM (2009) 8 τελικό της 21ης Ιανουαρίου 2009. ([5]) Βλ. Οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (ΕΕ L 152 της 11.6.2008) ([6]) Βλ. υποσημείωση 3 παραπάνω. ([7]) COM(2007) 575 τελικό της 10ης Οκτωβρίου 2007. ([8]) SEC(2007) 1283 τελικό της 10ης Οκτωβρίου 2007. ([9]) COM(2011) 169 τελικό της 13ης Απριλίου 2011. ([10]) Το συνδυασμένο μερίδιο των ανανεώσιμων πηγών ενέργειας και της πυρηνικής ενέργειας στο μείγμα ηλεκτροπαραγωγής της Σουηδίας ήταν το 2012 της τάξης του 95,4 %, και της NordPool του 90 % Βλ. ‘http://www.nordpoolspot.com/Global/Download%20Center/TSO/Nordic-production-split_2004-2012.pdf’. Ωστόσο, η πυρηνική και η υδροηλεκτρική ενέργεια, που αμφότερες αντιπροσωπεύουν το πλείστο της ηλεκτροπαραγωγής από ανανεώσιμες πηγές στη Σουηδία, χρησιμοποιούνται κυρίως ως βασικό φορτίο, ενώ το φορτίο αιχμής είναι κατά μέσο όρο μεγαλύτερης έντασης άνθρακα. ([11]) COM(2013) 18 τελικό της 24ης Ιανουαρίου 2013. ([12]) Βλ. Ευρωπαϊκή Επιτροπή, Γενική Διεύθυνση Περιβάλλοντος, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, August 2005, http://ec.europa.eu/environment/air/pdf/task2_shoreside.pdf. Η ανάλυση του κόστους αφορά τρία λιμάνια: του Γκέτεμποργκ (Σουηδία), του Juneau και του Long Beach (ΗΠA). ([13]) Βλ. υποσημείωση 2 παραπάνω. ([14]) Κανονισμός της Επιροπής xx/xx (ΕΕL xx, xx). ([15]) ΕΕ L 283 της 31.10.2003, σ. 51. ([16]) Εκτελεστική απόφαση 2011/384/EΕ του Συμβουλίου της 20ης Ιουνίου 2011 με την οποία επιτρέπεται στη Σουηδία να εφαρμόσει μειωμένο συντελεστή φόρου ηλεκτρικής ενέργειας στην ηλεκτρική παροχή απευθείας σε ελλιμενισμένα πλοία («ηλεκτροδότηση από την ξηρά») σύμφωνα με το άρθρο 19 της οδηγίας 2003/96/ΕΚ (ΕΕ L 176 της 30.6.2011, σ. 36).